Diari Oficial de la Generalitat Valenciana


Sumari del DOGV 6040, del 22-06-2009 (2009/7142)

RESOLUCIÓ de 8 de maig de 2009, de la Direcció General d'Energia, per la qual es declara, en concret, la utilitat pública de les instal·lacions corresponents al projecte de la subestació transformadora de Morella 400/132 kV, al terme municipal de Morella. Expedient número ATASCT/2008/1/12.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6040

Data del DOGV
:   22-06-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/7142


Data del document
:   08-05-2009

Organisme emissor
:   Conselleria d'Infraestructures i Transport

Tipus de document
:   Resolució

Descriptors 

:   * Morella
    * empresa privada
    * subministrament d'energia elèctrica

RESOLUCIÓ de 8 de maig de 2009, de la Direcció General d'Energia, per la qual es declara, en concret, la utilitat pública de les instal·lacions corresponents al projecte de la subestació transformadora de Morella 400/132 kV, al terme municipal de Morella. Expedient número ATASCT/2008/1/12. [2009/7142]
Vist l'expedient amb referència ATASCT/2008/1/12, incoat pel Servici Territorial d'Energia de Castelló, a instàncies d'Energías Renovables Mediterráneas, SA, d'ara en avant Renomar, amb domicili a l'efecte de notificacions en c/ Doctor Romagosa, núm. 1, 4 W, 46649 València, relatiu a la sol·licitud de 2 de gener de 2008, sobre el reconeixement, en concret, d'utilitat pública de les instal·lacions corresponents al projecte de la subestació transformadora de Morella 400/132 kV, al terme municipal de Morella, a la província de Castelló, firmat pel tècnic competent i visat pel col·legi professional corresponent amb data 2 de febrer de 2001.
Vist que consten com a antecedents els següents:
- Resolució del Servici Territorial d'Indústria i Energia, amb data 18 de juliol de 2003, per la qual es va atorgar a Renomar l'autorització administrativa i es va aprovar el projecte d'execució de les instal·lacions que ens ocupen.
- Resolució de la Direcció General de Política Energètica i Mines, amb data 28 d'octubre de 2003, per la qual es va atorgar a Red Eléctrica de España, SA, l'autorització administrativa i la declaració, en concret, d'utilitat pública de la subestació a 400 kV de Morella.
- Resolució del Servici Territorial d'Energia de Castelló, de 30 de novembre de 2005, per la qual es va atorgar a Renomar l'autorització d'explotació de les instal·lacions que ens ocupen.
Vist que la sol·licitud va ser exposada a la corresponent informació pública per mitjà d'anunci en el Butlletí Oficial de la Província de Castelló número 114, de 18 de setembre de 2008, en el Diari Oficial de la Comunitat Valenciana número 5842, de 4 de setembre de 2008, i en els periòdics Mediterráneo i El Mundo de 10 de setembre de 2008, així com en el tauler d'anuncis de l'Ajuntament de Morella, de conformitat amb el que establix la Llei 54/1997, de 27 de novembre, del Sector Elèctric; en el Reial Decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica, i en el Decret 88/2005, de 29 d'abril, pel qual s'establixen els procediments d'autorització d'instal·lacions de producció, transport i distribució d'energia elèctrica que són competència de la Generalitat.
Vist que en període de presentació d'al·legacions es van formular les que a continuació s'indiquen i que, en síntesi, manifesten el següent:
- Al·legació núm. 1. Amb data 23 de setembre de 2008, es Christian Fabregat Beltrán va comparéixer en l'expedient i va sol·licitar una còpia de l'expedient ATASCT/2008/1/12.
- Al·legació núm. 2. Amb data 26 de setembre de 2008, José Vives Borrás, en nom i representació de la Sociedad Agraria de Transformación Masía Fraixameno núm. 18768/303, va comparéixer en l'expedient i va manifestar, en síntesi, el següent: En primer lloc, manifestava que no havia pogut consultar l'expedient administratiu sotmés a informació pública. En segon lloc, indicava que per mitjà de sentència ferma dictada per l'Audiència Provincial de Castelló, secció primera, rotllo d'apel·lació civil núm. 36/2008, provinent del juí ordinari núm. 350/06 d'Instància núm. 3 de Vinaròs, es va declarar que Renomar havia ocupat de forma il·legítima una part de la finca propietat de la SAT que representa, així com el dret de l'esmentada SAT que les instal·lacions de la subestació transformadora foren desallotjades de la seua finca, i manifestava igualment que en la sentència indicada es reconeix la falta de bona fe de la mercantil Renomar. En tercer lloc, manifestava que per mitjà de l'expedient que ens ocupa es pretén dur a terme un frau de llei, i es tractava d'evitar l'execució de la sentència anteriorment indicada. En este sentit, assenyala que per mitjà de l'expedient que s'incoa es pretén obtindre per mitjà d'expropiació un sòl ocupat il·legalment, com també que les instal·lacions poden col·locar-se en terrenys limítrofs, de titularitat de Renomar, i es conclou, amb citació de diverses sentències, en la inexistència d'utilitat pública i necessitat ocupació i se sol·licita que s'acorde no iniciar un expedient d'expropiació. A l'escrit d'al·legacions indicat s'adjuntava una còpia de les sentències dictades pel Jutjat de Primera Instància i Instrucció núm. 3 de Vinarós i per la secció primera de l'Audiència Provincial de Castelló que s'al·ludix en este.
Vist que a la vista de les al·legacions indicades, concretament pel que fa a les relatives a la sol·licitud de còpia de l'expedient i que no s'havia pogut consultar este, per part del Servici Territorial d'Energia de Castelló, es van dirigir sengles escrits als al·legants en el sentit que a continuació s'exposarà:
- Pel que fa a la sol·licitud de còpia de l'expedient realitzada per Christian Fabregat Beltrán, es va dirigir un escrit a este indicant que segons el que disposen els articles 35 i 37 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, amb caràcter previ a atendre la sol·licitud per la seua banda realitzada, havia de justificar adequadament la seua condició d'interessat en l'expedient o el caràcter amb què actuava, acreditar la seua personalitat i, si és el cas, la representació legal que tinguera, i acreditar igualment el seu interés legítim i directe en l'expedient.
- Pel que fa a la manifestació realitzada en l'escrit d'al·legacions presentat per José Vives Borrás, en nom i representació de la Sociedad Agraria de Transformación Masía Fraixameno núm. 18409/303, en el sentit que no havia pogut consultar l'expedient sotmés a informació pública, es va remetre escrit a l'al·legant i li atorgava un nou termini per a poder consultar este.
Vist que el dia 21 d'octubre de 2008, després de rebre els al·legants els escrits remesos pel Servici Territorial d'Energia de Castelló, anteriorment referits, es va presentar en les dependències de l'esmentat Servici Christian Fabregat, el qual va actuar en qualitat de representant de la Sociedad Agraria de Transformación Masía Fraixameno núm. 18868/303.
En la mencionada presentació, el compareixent va consultar l'expedient i va obtindre una còpia dels documents que va considerar oportuns, i es va estendre a l'efecte l'oportuna diligència en què, entre altres aspectes, s'indicaven els documents la còpia dels quals va sol·licitar i va obtindre el compareixent.
Vist que, amb data 23 d'octubre de 2008, una vegada realitzada la consulta de l'expedient anteriorment indicada, per José Vives Borrás, en nom i representació de la Sociedad Agraria de Transformación Masía Fraixameno núm. 18331/303, es va presentar un nou escrit d'al·legacions en què, en síntesi, manifestava que s'havia comprovat que el projecte d'execució de la subestació elèctrica de Morella 400/132 kV data de l'any 2000, i estan actualment ja executades les mencionades instal·lacions, i es reiteren a continuació les al·legacions ja efectuades en el seu anterior escrit d'al·legacions i se sol·licita que s'acorde no iniciar un expedient d'expropiació.
Vist que remeses al sol·licitant les al·legacions expressades, a fi que manifestara el que estimara pertinent en relació amb estes, la mercantil Renomar va exposar, en síntesi, el següent:
- En primer lloc, manifesta renomar que la Sentència dictada per l'Audiència Provincial de Castelló amb data 16 de juliol de 2008, a la que al·ludix la SAT Masía Fraixameno en els seus escrits d'al·legacions, no és ferma ja que per part de la mercantil sol·licitant s'ha interposat recurs de cassació contra esta, i està l'esmentat recurs pendent de resolució. Manifesta igualment que en les sentències aportades per la SAT junt amb el seu escrit d'al·legacions, no s'imputa Renomar cap mala fe, i s'indica igualment que quan va construir la subestació tenia títol inscrit.
- En segon lloc, indica que amb la sol·licitud de declaració d'utilitat pública de la subestació, no pretén Renomar evitar l'execució de la sentència anteriorment referida, i s'assenyala igualment que en el moment en què es van construir les instal·lacions no sabia que els terrenys sobre els quals es van executar estes no eren de la seua propietat, la qual cosa no es va descobrir fins que no es van dictar les sentències referides i sense perjuí del resultat del recurs de cassació interposat, atés que va adquirir els terrenys de qui com a propietari d'estos constava tant en títol com en el Registre de la Propietat. Per això, manifesta que en el moment en què es va construir la subestació no era necessària la declaració d'utilitat pública, en executar-se esta en terrenys que es consideraven de titularitat de Renomar, i és ara més que mai necessària la declaració d'utilitat pública sol·licitada i això sense perjuí d'indicar que la SAT al·legant confon la declaració d'utilitat pública amb una expropiació, procediment administratiu que encara no s'ha iniciat.
- En tercer lloc, assenyala Renomar que una part dels terrenys en litigi en el procés civil al·ludit per l'al·legant, van ser venuts a Red Eléctrica Española, qui va construir les seues pròpies instal·lacions sobre estos. Les mencionades instal·lacions estan interconnexionades amb les de Renomar, sense que siga possible separar unes d'altres, i s'indica igualment que Red Eléctrica no ha sigut part en el procés civil seguit per la SAT contra Renomar i que les instal·lacions de Red Eléctrica sí que gaudixen de declaració d'utilitat pública. Per això, indica que no és possible el trasllat de les seues instal·lacions ja que haurien de desconnectar-se també les de Red Eléctrica amb el consegüent perjuí que això ocasionaria a un tercer que no ha sigut part en el procediment civil referit, io s'assenyala finalment que si hi ha un cas clar de declaració d'utilitat pública i urgent ocupació este és l'actual, donades les circumstàncies exposades, per a la qual cosa no és obstacle la data de presentació del projecte.
Vist que, com anteriorment s'ha indicat, amb data 18 de juliol de 2003, per part del Servici Territorial d'Indústria i Energia de Castelló es va atorgar a Renomar l'autorització administrativa i es va aprovar el projecte d'execució de les instal·lacions que ens ocupen.
Vist que mitjançant el Decret 7/2003, de 21 de juny, del president de la Generalitat, es van assignar a la Conselleria d'Infraestructures i Transport, entre altres, les competències en matèria d'energia.
Vist que l'article 52 de la Llei 54/1997, de 27 de novembre, del Sector Elèctric, establix que es declaren d'utilitat pública les instal·lacions elèctriques de generació, transport i distribució d'energia elèctrica, entre les quals es troba la que ens ocupa, i s'establix en l'article 54 del precitat cos legal que la declaració d'utilitat pública portarà implícita en tot cas la necessitat ocupació dels béns o d'adquisició dels drets afectats i implicarà la seua urgent ocupació als efectes de l'article 52 de la Llei d'Expropiació Forçosa.
Vist que l'article 143.2 del Reial Decret 1955/2000, d'1 de desembre, establix que la sol·licitud en concret d'utilitat pública, podrà efectuar-se bé de manera simultània a la sol·licitud d'autorització administrativa i/o d'aprovació del projecte d'execució, o bé després de l'obtenció de l'autorització administrativa, que és el cas que ens ocupa.
Vist que el projecte d'execució de la subestació transformadora de Morella, junt amb la documentació acompanyada per Renomar a la seua sol·licitud de declaració d'utilitat pública, concreten adequadament les característiques i la ubicació de les instal·lacions que ens ocupen, tenen, entre la seua documentació, els plans pertinents a escala adequada, estan prou detallats i contenen una relació concreta i individualitzada dels béns i els drets afectats.
Vist que el Servici Territorial d'Energia de Castelló, encarregat de la instrucció de l'expedient de sol·licitud, ha informat favorablement esta.
Atés que d'acord amb el projecte d'execució en el seu dia aprovat, la subestació transformadora de Morella es va projectar per a respondre a l'elevat potencial eòlic del nord-oest de la província de Castelló, a fi de permetre l'evacuació de l'energia eòlica generada.
Atés que, tal com consta en el mateix projecte d'execució, l'evacuació de l'energia eòlica generada resulta excessiva per a la xarxa de distribució, i es requerix el suport de la xarxa de transport per mitjà dels eixos de 400 kV la Plana-Aragó i la Plana-Fuendetodos, i, per tant, s'haurà d'ubicar la subestació en les proximitats de la línia la Plana-Aragó, punt de connexió triat per a la subestació i al qual s'ha de connectar, cosa que determina la necessitat de situar les instal·lacions en el concret punt en què s'ubiquen.
Atés que la utilitat pública de la subestació transformadora de Morella és evident, tant per la seua condició de reforç estratègic en la xarxa de transport elèctric com perquè esta implica un mallat que permet la connexió entre les comunitats autònomes d'Aragó, Catalunya i la mateixa Comunitat Valenciana, la qual cosa redunda en un clar benefici per a la fiabilitat, qualitat de servici i garantia de subministrament del sistema elèctric, i es facilita el desenvolupament de les instal·lacions eòliques de la Comunitat Autònoma d'Aragó i l'evacuació de l'energia, en general, de la Comunitat Autònoma de Catalunya, representant igualment un suport als mercats de demanda de la zona.
Atés que les al·legacions presentades durant el període d'informació pública per José Vives Borrás, en nom i representació de la Sociedad Agraria de Transformación Masía Fraixameno núm. 18183/303, no desvirtuen la utilitat pública de les instal·lacions que ens ocupen i això, sense perjuí de les raons anteriorment indicades, per les següents:
- En primer lloc, pel que fa a l'al·legació relativa a què en la Sentència dictada per l'Audiència Provincial de Castelló, secció primera, rotllo d'apel·lació civil núm. 36/2008, provinent del juí ordinari núm. 350/06 d'Instància núm. 3 de Vinaròs, es va declarar que Renomar havia ocupat de forma il·legítima part de la finca propietat de la SAT, així com el dret d'esta al fet que les instal·lacions de la subestació transformadora foren desallotjades de la seua finca, cal indicar que la meritada sentència, recaiguda en el procediment civil indicat, no impedix en si mateixa que per part de la mercantil sol·licitant puga interessar-se la declaració d'utilitat pública de les instal·lacions, ni que, tenint la sol·licitud formulada els requisits legal i reglamentàriament establits, es declare esta.
- En segon lloc, també pel que fa a la resolució de les sentències aportades per l'al·legant, s'ha d'indicar que, no obstant l'anteriorment indicat, el fet que en estes s'establisca que el terreny on s'ubiquen les instal·lacions és propietat de la SAT, sí que tindria una indubtable transcendència en l'expedient expropiatori que, si és el cas, s'instruïra perquè, segons el que establix l'article 3 de la Llei d'Expropiació Forçosa, l'administració expropiant ha de considerar propietari o titular a qui amb este caràcter conste en els registres públics que produïsquen presumpció de titularitat, verbigràcia el Registre de la Propietat, llevat que esta siga destruïda judicialment. Així, ja que en les sentències aportades per l'al·legant es reconeix en favor seu la condició de propietària de la finca en què s'ubiquen instal·lacions de Renomar, amb independència dels problemes d'immatriculació que segons sembla afecten esta, serà amb la mencionada SAT amb qui hauran d'entendre's les actuacions expropiatòries que, si és el cas, s'instruïsquen. Tot això, sense perjuí de la resolució que recaiga en el recurs de cassació que manifesta haver interposat Renomar contra la sentència dictada per l'Audiència Provincial de Castelló en el procediment civil seguit entre les parts, anteriorment indicada.
- En tercer lloc, pel que fa a la manifestació de la SAT al·legant, relativa a què per mitjà de l'expedient que ens ocupa es pretén dur a terme un frau de llei; es tracta d'evitar l'execució de la sentència anteriorment indicada, en el sentit que en esta es confirma íntegrament la recaiguda en primera instància, que en la seua resolució determinava que la mercantil ara sol·licitant havia de restituir-li la porció de finca invadida il·lícitament, i reposar la seua situació fàctica a l'estat en què estava abans de ser ocupada, cal indicar que el fet que s'instruïsca el present expedient, de cap manera afecta el dret de la SAT a exercitar les accions que en dret li assistixen a fi d'instar l'execució de la repetida sentència. També s'haurà d'assenyalar que entenem que no és de competència d'esta administració pronunciar-se sobre les causes que motiven la sol·licitud de Renomar, ni sobre la bona fe que presidisca o no les seues actuacions. Tot això sense perjuí d'indicar que, segons el que establix la Llei 54/1997, de 27 de novembre, del Sector Elèctric; en el capítol IV del títol VII del Reial Decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica i en el capítol V del Decret 88/2005, de 29 d'abril, pel qual s'establixen els procediments d'autorització d'instal·lacions de producció, transport i distribució d'energia elèctrica que són competència de la Generalitat, per al tancament i desmantellament de les instal·lacions que ens ocupen seria necessària la instrucció del preceptiu expedient de tancament d'instal·lacions, el procediment de la qual es regula en la normativa citada.
- En quart lloc, pel que fa a les manifestacions de la SAT relatives a la inexistència de necessitat ocupació i que les instal·lacions poden col·locar-se en terrenys limítrofs de titularitat de Renomar cal indicar que, en contra d'allò que s'ha manifestat, en el cas que ens ocupa la necessitat d'ocupació dels terrenys identificats en la relació de béns i drets sotmesa a informació pública és evident perquè no cal oblidar que les instal·lacions que ens ocupen han de connectar-se necessàriament amb les de Red Eléctrica situades, d'acord amb els plans que hi ha en l'expedient, en la mateixa finca de la SAT al·legant, per la qual cosa, que no cal ubicar les instal·lacions de Renomar en un punt diferent d'aquell en què actualment se situen, perquè el contrari implicaria la ineficàcia de les instal·lacions amb el manifest perjuí que això comportaria per al sistema elèctric considerat en el seu conjunt i, per tant, per a Red Eléctrica, contra la qual segons sembla no s'ha dirigit cap acció per l'al·legant.
Atés que el projecte té una definició i una concreció de les característiques tècniques que garantixen la més seguretat i millor funcionalitat de la subestació, i estos són els paràmetres que condicionen i obliguen principalment a determinar la ubicació de la instal·lació, amb independència de les afeccions que a tercers puguen representar i això sense perjuí d'indemnitzar adequadament estes.
Atés que la sol·licitud ha complit els tràmits establits en la Llei 54/1997, de 27 de novembre, del Sector Elèctric, en el Reial Decret 1955/2000, d'1 de desembre, pel qual es regulen les activitats de transport, distribució, comercialització i procediments d'autorització d'instal·lacions d'energia elèctrica i en el Decret 88/2005, de 29 d'abril, del Consell de la Generalitat, pel qual s'establixen els procediments d'autorització d'instal·lacions de producció, transport i distribució d'energia elèctrica que són competència de la Generalitat.
Atés la Direcció General d'Energia competent per a la resolució del present expedient, d'acord amb el que disposa l'article 18 del Decret 117/2007, de 27 de juliol, del Consell de la Generalitat, pel qual s'aprova el Reglament Orgànic i Funcional de la Conselleria d'Infraestructures i Transport.
Esta Direcció General d'Energia resol:
Primer
Declarar, en concret, la utilitat pública de la subestació transformadora de Morella 400/132 kV, al terme municipal de Morella, a la província de Castelló, la qual cosa porta implícita la necessitat ocupació dels béns i els drets afectats i implica la urgent ocupació d'estos als efectes de l'article 52 de la Llei d'Expropiació Forçosa, i es concreta en una afecció les finques particulars, incloses en la relació annexa, amb l'abast i els efectes previstos en l'article 56 de la Llei 54/1997, de 27 de novembre, del Sector Elèctric i els articles 157.1, 158, 159, 160 i 162.3 del Reial Decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica.
Segon
Publicar i notificar la present resolució, d'acord amb el que establix l'article 148 del Reial Decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica, en relació amb el que establix la disposició addicional primera del Decret 88/2005, de 29 d'abril, del Consell de la Generalitat, pel qual s'establixen els procediments d'autorització d'instal·lacions de producció, transport i distribució d'energia elèctrica que són competència de la Generalitat, i es comunica que la publicació d'esta es realitzarà igualment als efectes que determina l'article 59.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, de modificació de l'anterior, de notificació de la present resolució als titulars desconeguts o amb domicili ignorat o a aquells en què, intentada la notificació, no s'haguera pogut realitzar.
La present resolució no és definitiva en via administrativa i contra la qual es podrà interposar recurs d'alçada davant del secretari autonòmic d'Infraestructures i Transport en el termini d'un mes, comptador des de l'endemà de la notificació, d'acord amb el que establix l'article 115 de la Llei 30/92, de 26 de novembre, del Règim Jurídic de les Administracions Públiques i del Procediment Administratiu Comú.
València, 8 de maig de 2009.- El director general d'Energia: Antonio Cejalvo Lapeña.